
Notă de sinteză

Preocupările vizând păstrarea unui mediu sănătos şi prosper privesc, în mod fundamental, conservarea şi ameliorarea condiţiilor de viaţă ale omului, menţinerea echilibrului ecologic. Din acest punct de vedere, protecţia mediului este echivalentă cu ocrotirea condiţiilor de viaţă ale omului, de existenţă ale societăţii umane.

Reglementarea juridică actuală evidenţiază conturarea şi consacrarea, atât la nivel naţional, cât şi internaţional, a unui drept fundamental al omului, la un mediu ambiant sănătos şi echilibrat.

Lucrarea de faţă încearcă să surprindă o serie de elemente esenţiale şi concepte relativ noi, vizând problematica actuală a mediului. În acest sens, este necesară definirea unor termeni specifici, prezentarea unor principii generale de o importanţă majoră în soluţionarea litigiilor de mediu.

De asemenea, sunt relevate aspecte privind sistemul de protecţie a mediului, atât în România, în contextul procesului de aderare la UE, cât şi în alte state europene: Germania, Olanda, Franţa, Italia, Suedia, precum şi cele legate de răspunderea juridică pentru prejudiciile ecologice.

În speranţa utilităţii acestui studiu, considerăm că evoluţia stării mediului şi aprofundarea cunoştinţelor în domeniu, reclamă aducerea la zi a reglementărilor juridice adoptate, fapt ce implică atât controlul aplicării acestora, cât şi o continuă cooperare internaţională.

 

 

 

Capitolul I 

CONSIDERAŢII GENERALE

 

 

Apariţia şi dezvoltarea problemelor protecţiei mediului şi, în special, multiplicarea preocupărilor în această privinţă, care au culminat în 1972 cu organizarea primei Conferinţe O.N.U. privind mediul (Stockholm, iunie 1972), au determinat o vastă mişcare de adoptare şi instituţionalizare a politicilor ecologice, atât în plan naţional, cât şi în plan internaţional.

Procesul de afirmare a legislaţiei ecologice a cunoscut de-a lungul timpul mai multe etape, fiecare cu obiective şi trăsături proprii, relativ bine determinate, evoluând de la preocupări strict ştiinţifice până la o acţiune sistematică şi coerentă, în derularea căreia sunt implicaţi diverşi factori.

Acţiunea comunitară în domeniul mediului s-a dezvoltat într-un mod constant, până ce Tratatul asupra Uniunii Europene, intrat în vigoare în anul 1993, i-a conferit statutul de politică. Acest Tratat introduce ca principiu de bază conceptul de creştere economică, cu respectarea normelor de protecţie a mediului.

De asemenea, Tratatul prevede ca politica comunitară din domeniu să fie orientată către “un nivel înalt de protecţie” şi către soluţionarea problemelor de mediu la sursă, cu un accent deosebit pe acţiuni preventive şi care să antreneze răspunderea materială a celor care poluează.

Evoluţia politicii de mediu a continuat prin Tratatul de la Amsterdam (intrat în vigoare în anul 1999), care inserează printre prevederile sale principiul dezvoltării durabile. Conform acestuia, dezvoltarea socială şi economică durabilă presupune o abordare a problemelor de mediu, în toată complexitatea lor (poluarea apei, solului, aerului, schimbarea climatică, conservarea naturii), integrată în contextul general al politicilor sectoriale comunitare.

Drept urmare, politica europeană s-a concretizat în adoptarea unui cadru legislativ adecvat şi în promovarea şi susţinerea unor programe de acţiuni comunitare, specifice pentru combaterea poluării şi protejarea mediului înconjurător.

În cadrul Uniunii Europene au fost adoptate până în prezent peste 500 documente care privesc mediul. Multe dintre acestea au un pronunţat caracter tehnic, iar altele se referă mai ales la acţiuni comunitare generale.

Este demn de reţinut că acţiunea politico-juridică comunitară în domeniul mediului s-a axat iniţial pe adoptarea unor reglementări sectoriale, vizând ocrotirea anumitor factori de mediu şi activităţi de prevenire şi reparatorii.

În vederea conturării unei imagini complete a problematicii legate de mediu, este necesar de a înţelege terminologia specifică acestui domeniu.

Astfel, termenul de mediu (environment, umwheinat, milieu) a fost utilizat începând din secolul al XIX-lea, provenind din limba engleză.

La nivel comunitar, mediul reprezintă “ansamblul elementelor naturale ori artificiale care condiţionează viaţa umană”.

Noua lege a protecţiei mediului nr.137/1995, din România, defineşte mediul drept “ansamblul de condiţii şi elemente naturale ale Terrei: aerul, apa, solul şi subsolul, toate straturile atmosferice, toate materiile organice şi anorganice, precum şi fiinţele vii, sistemele naturale în interacţiune, cuprinzând elementele enumerate anterior, inclusiv valorile materiale şi spirituale”.

În mod frecvent este utilizat sensul curent al termenului de mediu, care îl defineşte drept ansamblul de elemente şi echilibre de forţe concurente, de natură diversă, care condiţionează viaţa unui grup biologic.

În privinţa dreptului mediului, se consideră că acesta este ansamblul regulilor şi instituţiilor stabilite, în vederea protecţiei, conservării şi ameliorării mediului, conform obiectivelor de dezvoltare durabilă a societăţii.

Ceea ce caracterizează normele dreptului mediului este faptul că, în majoritatea lor covârşitoare, acestea sunt norme tehnice, sancţionate pe cale juridică, stabilind termene şi modalităţi stricte de realizare a unor obiective precis definite, prescriind conduite şi atitudini bine conturate, capabile să permită o acţiune de valorificare raţională, corespunzătoare a naturii.

Referitor la protecţia mediului, trebuie arătat că se realizează, potrivit legii, prin instituirea anumitor obligaţii, stabilirea unor condiţii speciale şi stipularea unor interdicţii privind utilizarea raţională a resurselor naturale, prevenirea şi combaterea poluării mediului şi a efectelor dăunătoare ale fenomenelor naturale asupra elementelor sale componente.

Protecţia mediului are drept scop păstrarea echilibrului ecologic, prin evitarea poluării, în vederea menţinerii şi ameliorării calităţii factorilor naturali, a valorilor naturale ale statelor, respectiv asigurarea unor condiţii de viaţă optime pentru generaţiile actuale şi viitoare.

În acest context, “tehnicitatea” dreptului mediului favorizează unificarea şi uniformizarea reglementărilor în materie, prin armonizarea legislaţiilor naţionale şi adoptarea unor documente internaţionale globale.

 

 

Capitolul II 

PRINCIPIILE GENERALE ALE POLITICII

COMUNITARE DE MEDIU

 

 

Baza legală a politicii de mediu a fost extinsă considerabil prin Actul Unic European, intrat în vigoare la 1 iulie 1987, şi a fost consolidată în Tratatul Uniunii Europene, prin articolele 130 r, 130 s şi 130 t. Conform Tratatului, mediul devine o politică comunitară care are următoarele obiective:

· conservarea, protejarea şi îmbunătăţirea calităţii mediului;

· protejarea sănătăţii oamenilor; utilizarea prudentă şi raţională a resurselor naturale;

· promovarea la nivel internaţional de măsuri legate de protecţia mediului, regională sau mondială.

Articolul 130 r subliniază că măsurile luate de Comisia Europeană trebuie să se bazeze pe prevenire, remediere la sursă şi plata pagubelor de către poluator (principiul poluatorul plăteşte), iar deciziile Consiliului trebuie să se adopte prin unanimitate. Cu toate acestea, conform aceluiaşi articol (130 r), fără să prejudicieze principiul că poluatorul plăteşte, dacă o măsură implică costuri disproporţionate pentru autorităţile publice ale unui stat membru, Consiliul, în actul prin care s-a adoptat acea măsură, defineşte şi prevederi speciale, sub forma unor derogări temporare şi/sau a unui suport financiar.

În articolul 130 s, se reiterează ideea unanimităţii, care trebuie să stea la baza adoptării unei propuneri a Comisiei. În acelaşi timp, Consiliul poate stabili problemele asupra cărora se pot lua hotărâri cu majoritate calificată. Articolul 130 t confirmă necesitatea instituirii unor măsuri mai severe pentru protecţia mediului, adoptarea unor standarde şi reglementări care să asigure un nivel ridicat de protecţie.

Importanţa politicii de mediu a Uniunii Europene este relevată în cadrul Tratatului de la Amsterdam, care aduce în atenţie un principiu nou, şi anume cel al dezvoltării durabile.

Astfel, s-a adoptat un model legislativ nou, la nivel european, ce instituie două etape esenţiale pentru definirea standardelor de mediu.

Prima etapă presupune introducerea de către Comisie a unui standard înalt de protecţie, în conformitate cu articolul 100 a, paragraful 3 din Tratat (art. 95 în Tratatul de la Amsterdam), bazat pe tehnologia disponibilă într-o anumită perioadă de timp şi care trebuie aplicat de către toate statele membre, cât mai repede posibil.

A doua etapă este cea în care Consiliul stabileşte un standard “ţintă”, corespunzător celui mai înalt nivel de protecţie, care poate fi rezonabil atins la nivelul ultimelor realizări ştiinţifice şi tehnologice.

În virtutea acestor reglementări, Uniunea Europeană duce o politică susţinută de protecţie a mediului (solul, apa, aerul, fauna, flora), având drept obiectiv major păstrarea unităţii pieţei interne. Totodată, în concordanţă cu principiul subsidiarităţii, Uniunea nu acţionează în cazul problemelor de mediu, decât dacă acestea pot fi mai bine tratate la nivel comunitar decât la nivelul statelor membre.

De asemenea, extinderea UE, prin includerea ţărilor din Europa Centrală şi de Est reprezintă o provocare în planul mediului, de o amploare deosebită. Legat de aceasta, integrarea ţărilor din Europa Centrală şi de Est constituie o sursă considerabilă de creştere a biodiversităţilor în Europa, având în vedere suprafeţele mari şi caracteristicile lor naturale.

În astfel de condiţii, politica europeană de mediu, aşa cum este definită în Tratatul UE, urmăreşte să realizeze dezvoltarea durabilă, bazându-se pe integrarea politicii de mediu în politicile sectoriale comunitare. Totodată, statele membre trebuie să se asigure că, înainte de acordarea autorizaţiei pentru diverse proiecte de dezvoltare din domeniul public sau privat, s-a efectuat un studiu de impact care să evalueze efectul asupra mediului.

Sub acest aspect, obiectivele pe care ţările candidate la aderare trebuie să le îndeplinească sunt de mai multe feluri:

· legislative: transpunerea acquis-ului de mediu necesită o analiză prealabilă a legislaţiilor naţionale;

· instituţionale: ţările candidate trebuie să întărească structurile administrative, să îmbunătăţească eficacitatea şi coordonarea autorităţilor responsabile cu activitatea în domeniul mediului;

· financiare: elaborarea de strategii de finanţare trebuie să aibă prioritate imediată.

Trebuie subliniat că anul 2001 este cel în care debutează acţiunile celui de-al şaselea program de acţiune comunitară, în domeniul mediului. Astfel, se va acorda o atenţie particulară problemelor legate de schimbarea climatică, sănătatea populaţiei şi managementul resurselor de mediu.

Din punct de vedere juridic, se va încerca definirea unor obiective cuantificabile, indicatori şi mecanisme de control, precum şi punerea lor în practică, în condiţiile complexe ale procesului de extindere a Uniunii Europene.

 

Capitolul III

SISTEMUL DE PROTECŢIE A MEDIULUI 

ÎN ROMÂNIA

 

 

Protecţia mediului în România constituie o prioritate reflectată la nivel constituţional. Astfel, Constituţia prevede în art. 134 alin. 2, lit. e): “refacerea şi ocrotirea mediului înconjurător, precum şi menţinerea echilibrului ecologic”.

Principalul act normativ în domeniu este Legea protecţiei mediului (Legea nr. 137/1995). Această lege subliniază orientarea politicii agenţilor economici, spre atingerea în perspectivă a stării de durabilitate, de păstrare a echilibrului ecologic.

De asemenea, legea prevede printre modalităţile de implementare a principiilor şi elementelor strategice şi “elaborarea de norme şi standarde”, armonizate cu reglementările internaţionale pertinente şi “introducerea programelor de conformare”. 

În privinţa protecţiei mediului în România, trebuie reţinute următoarele aspecte: 

· integrarea problemelor protecţiei mediului în preocupările agenţilor economici;

· soluţionarea problemelor de mediu, fără afectarea profitabilităţii producţiei;

· promovarea biotehnologiilor;

· crearea unei pieţe pentru produse ecologice cu etichetă ecologică;

· transparenţa datelor care privesc mediul înconjurător;

· implicarea populaţiei în controlul fabricaţiei.

Pe termen scurt, este necesară concentrarea activităţii în domeniul mediului, pe următoarele direcţii:

· elaborarea şi finalizarea strategiilor sectoriale de armonizare legislativă, precum şi aplicarea şi integrarea acestora într-o strategie globală de armonizare în domeniul protecţiei mediului;

· transpunerea legislaţiei de mediu, în special a celei referitoare la evaluarea impactului asupra mediului, accesul la informaţie, protecţia naturii şi calitatea apei;

· pregătirea şi promovarea legislaţiei cadru privind managementul deşeurilor şi calitatea aerului;

· pregătirea unei strategii financiare, precum şi a unor planuri detaliate de finanţare;

· crearea unor structuri în cadrul ministerului de resort care să contribuie la accelerarea procesului de armonizare a acquis-ului comunitar de mediu;

· consolidarea capacităţii instituţionale, atât la nivel naţional, cât şi local, pentru implementarea efectivă a legislaţiei transpuse.

Este demn de reţinut faptul că Legea nr. 137/1995 instituie un cadru juridic general al promovării instrumentelor economico-fiscale, stabilind ca modalitate de implementare a principiilor generale în domeniu “introducerea pârghiilor economice stimulative sau coercitive” (art. 4 lit. d); prevede scutiri de impozit şi compensări pentru deţinătorii de suprafeţe terestre şi acvatice, supuse unui regim de conservare sau pentru refacere ecologică (art. 34 alin. 4); consacră posibilitatea pentru Guvern de a acorda “reduceri sau scutiri de taxe, impozite, precum şi alte facilităţi fiscale” pentru agenţii economici care înlocuiesc substanţe periculoase în procesul de fabricaţie sau investesc în procese tehnologice şi produse “curate” (art. 64 lit. 1).

Din punct de vedere juridic, prevederile constituţionale în materie stabilesc trei categorii de obligaţii în sarcina statului, şi anume:

a) exploatarea raţională “în concordanţă cu interesul naţional” a resurselor naturale (art. 134 (2) lit. d);

b) refacerea şi ocrotirea mediului şi menţinerea echilibrului ecologic (art. 134 (2) lit. e);

c) crearea condiţiilor necesare pentru creşterea calităţii vieţii (art. 134 (2) lit. f).

Printre mijloacele juridice folosite pe scară tot mai largă, în vederea asigurării protecţiei mediului, se numără şi procedura studiului de impact ecologic.

În condiţiile legii cadru, autorizarea activităţilor economico-sociale cu impact asupra mediului, se face prin intermediul a două categorii de acte administrative:

· acordul de mediu şi

· autorizaţia de mediu.

Acordul de mediu este definit de lege drept actul tehnico-juridic prin care sunt stabilite condiţiile de realizare a unui proiect sau a unei activităţi, din punct de vedere al impactului asupra mediului.

Autorizaţia de mediu este actul tehnico-juridic prin care sunt stabilite condiţiile şi parametrii de funcţionare, pentru activităţile existente şi pentru cele noi, pe baza acordului de mediu.

În privinţa răspunderii privind studiul de impact, trebuie făcută distincţia între răspunderea titularului proiectului în cauză, răspunderea executantului studiului de impact şi, respectiv, cea administrativă. În acest sens, legea protecţiei mediului a stabilit două infracţiuni speciale la regimul autorizaţiei şi acordului de mediu. Astfel, constituie infracţiuni, eliberarea acordului şi/sau autorizaţiei de mediu, fără documentaţia obligatorie şi completă şi prezentarea unor concluzii şi informaţii false, fapte ce atrag pedeapsa cu închisoarea de la 2 la 7 ani sau amendă de la 3 la 15 milioane lei (art. 83, pct. 3 lit. a şi b).

Caracterul de interes naţional al protecţiei mediului presupune adoptarea unui sistem de răspundere cât mai sigur, care să asigure repararea integrală, eficientă şi, pe cât posibil, în natură a pagubelor cauzate mediului.

Prin Legea nr. 137/1995 se aduc importante noutăţi în domeniul răspunderii pentru prejudicii ecologice. Legat de aceasta, trebuie arătat că actul normativ menţionat consacră, în art. 80, două principii generale cu caracter special şi complementare în materie de răspundere pentru prejudiciu: răspunderea obiectivă, independentă de culpă şi, respectiv, răspunderea solidară, în cazul pluralităţii autorilor.

Din analiza legislaţiei româneşti în materie, pot fi desprinse următoarele trăsături definitorii ale sancţiunilor de drept al mediului:

· în primul rând, este vorba de sancţiuni care privesc fapte de încălcare a unor obligaţii legale, dintr-un raport de drept al mediului;

· aceste sancţiuni intervin ca urmare a încălcării obligaţiei generale de protecţie a mediului, ce revine persoanelor fizice şi juridice (art. 6 din Legea nr. 137/1995);

· aplicarea acestui tip de sancţiuni nu exclude posibilitatea altor sancţiuni prevăzute de lege, mai ales cele de drept administrativ, dar şi de drept penal;

· organele abilitate să constate şi să aplice sancţiunile de drept al mediului sunt cele ale administraţiei publice (centrale şi locale);

· actele de constare şi aplicare a sancţiunilor de drept al mediului pot fi atacate în contencios administrativ, în condiţiile stabilite prin Legea nr. 29/1990 (republicată).

 

Capitolul IV

RĂSPUNDEREA JURIDICĂ ÎN MATERIE DE MEDIU

LA NIVEL EUROPEAN

 

 

Protecţia mediului se conturează şi afirmă tot mai mult, nu ca o simplă problemă “tehnică” a raportului dintre om (societate) şi natură, ci, mai ales, ca o problemă de interes juridic dintre cele mai complexe şi cu vaste implicaţii în relaţiile economico-sociale internaţionale.

În acest context, se impune dezvoltarea unui corpus tot mai amplu şi mai divers de reguli şi norme juridice internaţionale, consacrate prevenirii degradării şi conservării mediului.

Angajarea răspunderii juridice în materie de mediu presupune existenţa anumitor condiţii dificil de realizat, respectiv stabilirea unui raport de cauzalitate între actul incriminat şi pagubă, identificarea bazei juridice a răspunderii, evaluarea prejudiciului.

La nivelul Uniunii Europene au existat mai multe tentative de a introduce principiul răspunderii obiective în materia responsabilităţii producătorilor de deşeuri, în ipoteza poluării transfrontaliere cauzate de către deşeuri.

Un document de o importanţă deosebită, la nivel european, este Convenţia privind răspunderea civilă pentru daunele rezultate din exercitarea de activităţi periculoase pentru mediu, adoptată în 1993. Această Convenţie arată că responsabilitatea juridică în materie de mediu revine celui ce desfăşoară o activitate periculoasă şi optează pentru răspunderea obiectivă (art. 3).

Un element nou îl constituie stabilirea răspunderii pentru paguba rezultată dintr-o activitate periculoasă după încetarea definitivă a acesteia (art. 6 al. 3) şi în special faţă de siturile pentru stocarea permanentă a deşeurilor (art. 7).

De remarcat că, potrivit art. 10, în aprecierea “probei legăturii de cauzalitate între activitate ori accident” şi pagubă, judecătorul va trebui să ţină seama de riscul crescut de a provoca o pagubă, inerent unei activităţi periculoase.

În privinţa competenţei jurisdicţionale, Convenţia prevede libera alegere a reclamantului între tribunalele locului unde paguba a fost suferită, cel al activităţii şi cel al rezidenţei obişnuite (art. 20, al. 1).

În cele ce urmează, vom prezenta particularităţile principiului răspunderii juridice pentru pagube aduse mediului în unele state europene.

 

CEHIA

În domeniul protecţiei mediului, au fost adoptate o serie de legi privind calitatea apei, aerului, gestionarea deşeurilor. Aceste acte normative conţin dispoziţii vizând răspunderea juridică pentru producerea de accidente ecologice. 

Dintre priorităţile pe termen mediu care au legătură cu pregătirea aderării la Uniunea Europeană sunt enumerate următoarele:

· dezvoltarea unor structuri în vederea aplicării programelor de mediu;

· armonizarea legislaţiei interne cu directivele de mediu europene;

· acordarea unei atenţii speciale pentru aspectele legate de protecţia apei, aerului şi regimul juridic al deşeurilor;

· necesitatea respectării principiului dezvoltării durabile, prin integrarea protecţiei mediului, în cadrul politicilor sectoriale naţionale.

 

FRANŢA

În doctrina franceză privind răspunderea juridică pentru daunele nucleare, s-a admis ca regulă generală, faptul că proba contrară a raportului de cauzalitate între prejudiciu şi accident trebuie demonstrată de exploatant.

De asemenea, în practica judiciară franceză privind repararea pagubelor de mediu, s-a considerat că udatul în mod constant al plantaţiilor din proximitatea unui zid vecin, chiar dacă nu este abuziv, este de natură a antrena o umiditate permanentă de care autorul său este răspunzător (Versailles, 21 septembrie 1990, J.C.P. 1911, II, 21772). Rezultă că nu abuzul este sancţionat, ci natura activităţii ce are drept consecinţă obligarea la o despăgubire minimă.

 

GERMANIA

În cadrul dreptului german, răspunderea juridică pentru mediu este reglementată în mod diferit.

Astfel, Codul civil german prevede în art. 823 alin. 1 că partea care poluează cu deşeuri sau alte substanţe nocive (periculoase) proprietatea altuia, este responsabilă pentru daunele produse şi pentru încălcarea dreptului de proprietate.

De asemenea, art. 22 din Legea resurselor de apă stabileşte răspunderea juridică pentru persoanele fizice sau juridice care prin activitatea lor au contribuit la contaminarea resurselor de apă.

Sub aspectul răspunderii penale pentru pagube aduse mediului, este necesar a fi subliniate dispoziţiile art. 324, 325 şi 326 din Codul penal german, care se referă la contaminarea solului aerului şi a apei, în cadrul unui concept mai larg, şi anume cel al poluării reziduale.

 

ITALIA

În cadrul legislaţiei mediului din această ţară, este consacrată răspunderea contravenţională pentru situaţia poluării apei, instituită mai ales pentru agenţii economici care încalcă normele regulamentare în domeniu.

 

OLANDA

Există o preocupare constantă în planul definirii conceptului de răspundere juridică pentru daune ecologice, concretizată în legislaţia privind deşeurile agroalimentare, zgomotul industrial, poluarea apei.

 

SUEDIA

De asemenea, legislaţia suedeză prevede sancţiuni de natură contravenţională, pentru cazul poluării mediului (apă, sol, aer) cu substanţe periculoase, de către agenţii economici sau persoane fizice.

Astfel, răspunderea pentru riscul creat faţă de mediul şi echilibrul ecologic constituie, de fapt, forma de manifestare specifică a răspunderii civile în materie ecologică. Din această perspectivă, răspunderea pentru riscul ecologic îşi păstrează şi chiar amplifică funcţia de prevenire şi combatere a efectelor negative asupra calităţii mediului ambiant.

 

 

Capitolul V

CONCLUZII

 

 

Din perspectiva proiectelor şi acţiunilor vizând crearea unei noi unităţi politico-economice a continentului european, precum şi a creşterii rolului şi semnificaţiilor problemelor ecologice, protecţia mediului îşi va amplifica importanţa, dobândind o preeminenţă în cadrul reglementărilor juridice în domeniu.

Ea va deveni un factor esenţial al procesului de extindere al Uniunii Europene, în contextul perfecţionării sistemului legislativ în vigoare.

În această viziune este semnificativă instituirea unei stricte responsabilităţi a agenţilor economici şi creşterea răspunderii personale a celor implicaţi în problemele de mediu, precum şi diversificarea măsurilor stimulative de ordin fiscal.

Este necesar ca preocuparea de a adapta cât mai bine sancţiunea la situaţiile concrete şi de a spori caracterul disuasiv al acesteia, să ofere judecătorului un cât mai larg evantai de pedepse, aplicabile în cazul ansamblului infracţiunilor ecologice.

Conceptul de dezvoltare durabilă, care are la bază ideea unui mediu sănătos, este în momentul actual, unicul model socio-economic viabil. În acest sens, implementarea acestuia în cadrul societăţii europene, necesită angajarea unui efort comun, susţinut de măsuri, vizând responsabilizarea agenţilor economici şi implicarea publicului în problematica legată de mediu, prin accesul la informaţie şi participarea lui la procesul decizional.

Din multitudinea formelor specifice de sancţionare care pot fi avute în vedere în viitoarea reglementare, în domeniul mediului, menţionăm: măsurile de interdicţie, punerea sub supraveghere, stabilirea unui cazier ecologic, depunerea unei cauţiuni, avertismentul judiciar, suspendarea executării pedepsei.

În fine, sub raport strict juridic, se propune încheierea unui acord internaţional asupra protecţiei mediului, bazat pe ideea limitării degradărilor produse acestuia şi pe faptul că trebuie respectate drepturile şi interesele legitime ale întregii comunităţi internaţionale.

